4.

Anexa IV se modifică după cum urmează: (a) articolul 3 se modifică după cum urmează: (i) la alineatul (1), litera (a) se înlocuiește cu următorul text: „(a) nevoile se evaluează pe baza criteriilor privind venitul pe cap de locuitor, dimensiunea populației, indicatori sociali și nivelul sumelor datorate, pierderile din venitul provenit din export și dependența de veniturile din export, în special în sectorul agricol și minier. Se acordă un tratament special țărilor ACP cel mai puțin dezvoltate și se ține seama de vulnerabilitatea statelor insulare și fără ieșire la mare. În afară de aceasta, se ține seama de dificultățile speciale ale țărilor care suportă consecințele conflictelor sau catastrofelor naturale; și”; (ii) se adaugă următorul alineat: „(5) Fără a aduce atingere articolului 5 alineatul (7) privind revizuirile, Comunitatea poate crește alocația pentru o anumită țară, pentru a ține seama de necesități speciale sau de performanță excepțională.”; (b) articolul 4 se modifică după cum urmează: (i) alineatul (1) se înlocuiește cu următorul text: „(1) La primirea informațiilor menționate anterior, fiecare stat ACP elaborează și prezintă Comunității un proiect de program indicativ pe baza priorităților și obiectivelor de dezvoltare și în conformitate cu acestea, astfel cum se arată în CSS. Proiectul de program indicativ conține: (a) sectorul sau sectoarele sau domeniile cheie pe care trebuie să se concentreze sprijinul; (b) cele mai potrivite măsuri și operațiuni pentru atingerea obiectivelor și scopurilor din sectorul, sectoarele sau domeniile cheie; (c) resursele rezervate pentru programe și proiecte din afara sectorului (sectoarelor) cheie și/sau orientările generale ale acestor activități, precum și indicarea resurselor care urmează a fi destinate pentru fiecare dintre elementele respective; (d) tipurile participanților fără caracter statal care îndeplinesc condițiile necesare pentru finanțare, în conformitate cu criteriile stabilite de Consiliul de Miniștri, resursele alocate actorilor non-statali și tipul de activități sprijinite, care trebuie să fie nonprofit; (e) propuneri pentru programe și proiecte regionale și (f) sumele rezervate pentru asigurarea contra unor posibile revendicări și de acoperire în caz de creștere a costurilor și pentru situații neprevăzute.”; (ii) alineatul (3) se înlocuiește cu următorul text: „(3) Proiectul de program indicativ face obiectul unui schimb de opinii între statul ACP în cauză și Comunitate. Programul indicativ se adoptă de comun acord între Comisie, care acționează în numele Comunității, și statul ACP în cauză. După adoptare, acesta este obligatoriu atât pentru Comunitate, cât și pentru statul respectiv. Prezentul program indicativ se anexează la CSS și conține, de asemenea: (a) operațiuni specifice și clar identificate, în special cele care pot fi angajate înainte de următoarea revizuire; (b) un calendar pentru aplicarea și revizuirea programului indicativ, inclusiv în ceea ce privește angajamentele și plata resurselor și (c) parametri și criterii de revizuire.”; (iii) se adaugă următorul alineat: „(5) Atunci când un stat ACP trece printr-o situație de criză în urma unui război sau a altui conflict sau prin alte împrejurări excepționale cu efecte comparabile, împiedicând responsabilul național cu autorizarea finanțării să își îndeplinească obligațiile, Comisia poate să gestioneze singură resursele alocate statului respectiv în conformitate cu articolul 3 și să le utilizeze pentru sprijin special. Sprijinul special se referă la politici de consolidare a păcii, gestionarea și rezolvarea conflictelor, sprijin la încheierea conflictelor, inclusiv consolidarea instituțiilor, activități de dezvoltare economică și socială, având în vedere în special necesitățile segmentelor celor mai vulnerabile ale populației. Comisia și statul ACP în cauză revin la procedurile de aplicare și gestionare normală de îndată ce autoritățile responsabile cu gestionarea cooperării sunt în măsură să își reia atribuțiile.”; (c) articolul 5 se modifică după cum urmează: (i) în acest articol, termenul „șeful delegației” se înlocuiește de fiecare dată cu termenul „Comisia”; (ii) la alineatul (4), litera (b) se înlocuiește cu următorul text: „(b) programe și proiecte neincluse în sectorul (sectoarele) cheie;”; (iii) alineatul (7) se înlocuiește cu următorul text: „(7) După încheierea revizuirilor de la mijlocul și sfârșitul perioadei, Comisia, în numele Comunității, poate revizui alocarea resurselor având în vedere necesitățile actuale și performanța statului ACP în cauză.”; (d) la articolul 6, alineatul (1) se înlocuiește cu următorul text: „(1) Cooperarea regională reglementează operațiuni de care beneficiază și care implică: (a) două, mai multe sau toate statele ACP, precum și orice altă țară în curs de dezvoltare care nu face parte din grupul ACP dar care participă în operațiunile respective și/sau (b) un organism regional din care fac parte cel puțin două state ACP, inclusiv cele care au membri care nu sunt țări ACP.”; (e) articolul 9 se înlocuiește cu următorul text: „Articolul 9 Alocarea resurselor (1) La începutul perioadei de aplicare a protocolului financiar, fiecare regiune primește din partea Comunității o indicație a volumului de resurse de care poate beneficia pe parcursul unei perioade de cinci ani. Alocarea indicativă de resurse se bazează pe o estimare a nevoilor și a progresului și perspectivelor în procesul de cooperare și de integrare regională. Pentru a atinge o dimensiune adecvată și pentru a-și spori eficiența, fondurile regionale și naționale se pot combina pentru operațiunile regionale de finanțare cu o componentă națională distinctă. (2) Fără a aduce atingere articolului 11 privind revizuirile, Comunitatea poate crește alocarea resurselor pentru o regiune, pentru a ține seama de noi necesități sau de performanța excepțională.”; (f) la articolul 10 alineatul (1), litera (c) se înlocuiește cu următorul text: „(c) programele și proiectele care permit realizarea obiectivelor respective, în măsura în care acestea au fost identificate clar, precum și identificarea resurselor care urmează a fi alocate pentru fiecare dintre aceste elemente și un calendar pentru punerea lor în aplicare.”; (g) articolul 12 se înlocuiește cu următorul text: „Articolul 12 Cooperarea intra-ACP (1) La începutul perioadei de aplicare a Protocolului financiar, Comunitatea informează Consiliul de Miniștri ACP cu privire la partea din fonduri care este rezervată pentru operațiuni regionale de care beneficiază numeroase state ACP sau totalitatea acestora. Operațiunile respective pot depăși conceptul de localizare geografică. (2) Comunitatea poate crește resursele alocate pentru cooperarea intra- ACP, pentru a ține seama de noi necesități de creștere a impactului activităților intra-ACP.”; (h) articolul 13 se înlocuiește cu următorul text: „Articolul 13 Cererile de finanțare (1) Cererile de finanțare a programelor regionale se prezintă de către: (a) un organism sau o organizație regională împuternicită în mod corespunzător sau (b) un organism sau o organizație subregională împuternicită în mod corespunzător sau un stat ACP din regiunea în cauză în cadrul etapei de programare, cu condiția ca operațiunea respectivă să fi fost identificată în cadrul PIR. (2) Cererile de finanțare a programelor intra-ACP se prezintă de către: (a) cel puțin trei organisme sau organizații regionale împuternicite în mod corespunzător, care aparțin unor regiuni geografice diferite sau cel puțin două state ACP din fiecare dintre cele 3 regiuni sau (b) Consiliul de Miniștri ACP sau Comitetul ambasadorilor ACP sau (c) organizații internaționale care efectuează operațiuni care contribuie la obiectivele de cooperare și integrare regională, de exemplu Uniunea Africană, cu condiția unei aprobări prealabile din partea Comitetului ambasadorilor ACP.”; (i) articolul 14 se înlocuiește cu următorul text: „Articolul 14 Procedurile de punere în aplicare (1) (eliminat) (2) (eliminat) (3) Ținând seama de obiectivele și caracteristicile intrinseci ale cooperării regionale, inclusiv ale cooperării intra-ACP, operațiunile întreprinse în acest domeniu de aplicare sunt reglementate de proceduri stabilite în vederea cooperării pentru finanțarea dezvoltării, în cazul în care sunt aplicabile. (4) În special și sub rezerva alineatelor (5) și (6), orice program sau proiect regional finanțat din Fond generează: (a) fie în conformitate cu articolul 17, un acord de finanțare încheiat între Comisie și unul dintre organismele menționate la articolul 13; în astfel de situații, organismul relevant desemnează un responsabil regional cu autorizarea finanțării, ale cărui atribuții corespund mutatis mutandis cu cele ale responsabilului național cu autorizarea finanțării; (b) fie un contract de acordare de subvenții, astfel cum este definit la articolul 19a, încheiat între Comisie și unul dintre organismele menționate la articolul 13, în funcție de tipul acțiunii și în cazul în care organismul relevant, altul decât statul ACP, este responsabil pentru realizarea programului sau proiectului. (5) Programele și proiectele finanțate din Fond și pentru care cererile de finanțare au fost depuse de organizații internaționale în conformitate cu articolul 13 alineatul (2) litera (c) generează încheierea unui contract de acordare de subvenții. (6) Programele și proiectele finanțate din Fond și pentru care cererile de finanțare au fost depuse de Consiliul de Miniștri ACP sau Comitetul ambasadorilor ACP se pun în aplicare fie de către Secretariatul ACP, caz în care se încheie un acord de finanțare între Comisie și Secretariat în conformitate cu articolul 17, fie de către Comisie, în funcție de tipul acțiunii.”; (j) la capitolul 3, titlul se înlocuiește cu următorul text: „EVALUAREA ȘI FINANȚAREA”; (k) articolul 15 se înlocuiește cu următorul text: „Articolul 15 Identificarea, pregătirea și evaluarea programelor și proiectelor (1) Programele și proiectele care au fost prezentate de statul ACP în cauză fac obiectul unei evaluări comune. Comitetul ACP-CE de cooperare pentru finanțarea dezvoltării elaborează orientările generale și criteriile de evaluare a programelor și proiectelor. Programele și proiectele respective sunt în general multianuale și pot cuprinde o varietate de acțiuni de dimensiuni limitate într-o anumită zonă. (2) Dosarele cu programe și proiecte pregătite și prezentate pentru finanțare trebuie să conțină toate informațiile necesare pentru evaluarea programelor și proiectelor sau, în cazul în care programele și proiectele respective nu au fost complet definite, să furnizeze o descriere cuprinzătoare necesară pentru evaluarea acestora. (3) Evaluarea programelor și proiectelor ține seama de constrângerile naționale în materie de resurse umane și asigură o strategie favorabilă pentru promovarea resurselor respective. De asemenea, ține seama de caracteristicile și constrângerile specifice fiecărui stat ACP. (4) Programele și proiectele care urmează a fi puse în aplicare de actorii non-statali care sunt eligibili în temeiul prezentului acord pot fi evaluate doar de Comisie și pot genera încheierea între Comisie și actorii non-statali a unor contracte de acordare de subvenții, astfel cum se menționează la articolul 19a. Evaluarea trebuie să îndeplinească dispozițiile articolului 4 alineatul (1) litera (d) privind tipul actorilor, eligibilitatea acestora și tipul activității care urmează a fi sprijinită. Comisia, reprezentată de șeful delegației, informează responsabilul național cu autorizarea finanțării cu privire la subvențiile acordate.”; (l) articolul 16 se înlocuiește cu următorul text: „Articolul 16 Propunerea și decizia de finanțare (1) Concluziile evaluării se rezumă într-o propunere de finanțare a cărei versiune finală este întocmită de Comisie în strânsă colaborare cu statul ACP în cauză. (2) (eliminat) (3) (eliminat) (4) Comisia, hotărând în numele Comunității, comunică statului ACP în cauză decizia privind finanțarea în termen de 90 de zile de la data întocmirii versiunii finale a propunerii de finanțare. (5) În cazul în care propunerea de finanțare nu este adoptată de Comisie în numele Comunității, statului ACP în cauză i se comunică de îndată motivele respectivei decizii. În acest caz, reprezentanții statului ACP în cauză pot să solicite în termen de 60 de zile de la notificare: (a) înaintarea chestiunii către Comitetul ACP-CE de cooperare pentru finanțarea dezvoltării instituit în temeiul prezentului acord sau (b) acordarea unei audieri cu privire la chestiunea în cauză de către reprezentanții Comunității. (6) După o astfel de audiere, Comisia adoptă, în numele Comunității, o decizie definitivă de adoptare sau respingere a propunerii de finanțare. Înainte de adoptarea deciziei, statul ACP în cauză poate înainta Comisiei orice date pe care le consideră necesare pentru a completa informațiile deja disponibile.”; (m) articolul 17 se înlocuiește cu următorul text: „Articolul 17 Acordul de finanțare (1) Cu excepția cazului în care prezentul acord prevede altfel, pentru orice program sau proiect finanțat din Fond se încheie un acord de finanțare între Comisie și statul ACP în cauză. (2) Acordul de finanțare se încheie între Comisie și statul ACP în cauză în termen de 60 de zile de la adoptarea de către Comisie a deciziei în numele Comunității. Acordul de finanțare: (a) specifică, în special, detaliile contribuției financiare ale Comunității, modalitățile și condițiile de finanțare și dispozițiile generale și specifice privind programul sau proiectul respectiv și (b) prevede provizioane corespunzătoare pentru a acoperi creșterile de costuri și cheltuielile neprevăzute. (3) Orice rest de plată rămas după închiderea conturilor programelor și proiectelor revine statului sau statelor ACP în cauză.”; (n) articolul 18 se înlocuiește cu următorul text: „Articolul 18 Depășirea costurilor (1) Din momentul în care apare riscul depășirii costurilor dincolo de sursele de finanțare disponibile în conformitate cu acordul de finanțare, responsabilul național cu autorizarea finanțării comunică acest lucru Comisiei și solicită aprobarea prealabilă a acesteia cu privire la măsurile pe care responsabilul național cu autorizarea finanțării intenționează să le ia pentru a acoperi depășirile de costuri, fie reducând amploarea programului sau proiectului, fie apelând la resurse naționale sau alte resurse necomunitare. (2) În cazul în care nu se poate reduce amploarea programului sau proiectului sau nu se pot acoperi depășirile costurilor cu alte resurse, Comisia, în numele Comunității, pe baza unei cereri întemeiate din partea responsabilului național cu autorizarea finanțării, poate lua o decizie suplimentară de finanțare privind resursele din programul indicativ.”; (o) articolul 19 se înlocuiește cu următorul text: „Articolul 19 Finanțarea retroactivă (1) Pentru a asigura demararea rapidă a proiectelor, pentru a evita golurile dintre proiectele succesive și pentru a preveni întârzierile, la încheierea evaluării proiectului și înainte de luarea deciziei de finanțare, statele ACP pot să prefinanțeze activitățile legate de demararea programelor, munca sezonieră sau preliminară, comenzile de echipamente cu termen de livrare lung, precum și unele operațiuni curente. Cheltuielile respective trebuie să fie în conformitate cu procedurile prevăzute de prezentul acord. (2) Cheltuielile menționate la alineatul (1) se indică în propunerea de finanțare și nu aduc atingere deciziei de finanțare adoptate de Comisie în numele Comunității. (3) Cheltuielile efectuate de statul ACP în temeiul prezentului articol se finanțează retroactiv în cadrul programului sau proiectului, după semnarea acordului de finanțare.”; (p) la capitolul 4, titlul se înlocuiește cu următorul text: „PUNEREA ÎN APLICARE”; (q) se introduc următoarele articole: „Articolul 19a Măsuri de punere în aplicare (1) Punerea în aplicare a programelor și proiectelor finanțate din Fond a căror executare financiară este de responsabilitatea Comisiei constă în cea mai mare parte în: (a) atribuirea de contracte de achiziții; (b) acordarea de subvenții; (c) executarea prin contracte în regie proprie; (d) plăți directe ca sprijin bugetar, sprijin pentru programele pe sectoare, scutirea de datorii și sprijin în ceea ce privește acoperirea fluctuațiilor pe termen scurt ale veniturilor din export. (2) În sensul prezentei anexe, contractele de achiziții sunt contracte cu titlu oneros încheiate în scris, pentru obținerea contra cost a furnizării unor bunuri mobiliare, a executării unor lucrări sau a prestării unor servicii. (3) În sensul prezentei anexe, subvențiile sunt contribuții financiare directe acordate prin intermediul unei donații pentru a finanța: (a) fie o acțiune care să promoveze realizarea unui obiectiv prevăzut de prezentul acord, fie un program sau proiect adoptat în conformitate cu prezentul acord sau (b) funcționarea unui organism care urmărește un astfel de obiectiv. Subvențiile fac obiectul unui contract scris. Articolul 19b Procedura de licitație și clauza de suspendare Pentru a asigura demararea rapidă a proiectului, statul ACP poate, în toate cazurile justificate în mod corespunzător și de comun acord cu Comisia, să publice invitații de participare la licitații pentru toate tipurile de contracte cu clauză de suspendare, de îndată ce evaluarea proiectului s-a finalizat dar înainte de luarea deciziei de finanțare. Dispoziția respectivă trebuie menționată în propunerea de finanțare.”; (r) articolul 20 se înlocuiește cu următorul text: „Articolul 20 Eligibilitatea Cu excepția cazului în care se acordă o derogare în conformitate cu articolul 22 și fără a aduce atingere articolului 26: 1. participarea la procedurile de atribuire a contractelor de achiziții sau subvenții finanțate din Fond sunt deschise tuturor persoanelor fizice și juridice din statele ACP și statele membre ale Comunității; 2. rezervele și materialele achiziționate printr-un contract finanțat din Fond trebuie să fie originare dintr-un stat eligibil în conformitate cu punctul (1). În acest context, definiția noțiunii «produse originare» se evaluează prin raportare la acordurile internaționale relevante, iar rezervele originare din Comunitate cuprind rezerve originare din țări și teritorii de peste mări; 3. participarea la procedurile de atribuire a contractelor de achiziții sau subvenții finanțate din Fond sunt deschise organizațiilor internaționale; 4. atunci când Fondul finanțează o operațiune pusă în aplicare prin intermediul unei organizații internaționale, participarea la procedurile de atribuire a contractelor de achiziții sau subvenții este deschisă tuturor persoanelor fizice și juridice eligibile în conformitate cu punctul (1), precum și tuturor persoanelor fizice și juridice eligibile în conformitate cu normele organizației respective, asigurându-se un tratament egal tuturor finanțatorilor. Aceleași norme se aplică pentru livrări și materiale; 5. atunci când Fondul finanțează o operațiune pusă în aplicare în cadrul unei inițiative regionale, participarea la procedurile de atribuire a contractelor de achiziții sau subvenții este deschisă tuturor persoanelor fizice și juridice eligibile în conformitate cu punctul (1), precum și tuturor persoanelor fizice și juridice dintr-o țară care participă la inițiativa respectivă. Aceleași norme se aplică pentru livrări și materiale; 6. atunci când Fondul finanțează o operațiune cofinanțată cu un stat terț, participarea la procedurile de atribuire a contractelor de achiziții sau subvenții este deschisă tuturor persoanelor fizice și juridice eligibile în conformitate cu punctul (1) și tuturor persoanelor eligibile în conformitate cu normele statului terț menționat anterior. Aceleași norme se aplică pentru livrări și materiale.”; (s) articolul 22 se înlocuiește cu următorul text: „Articolul 22 Derogări (1) În situații excepționale justificate, persoanele fizice sau juridice din țări terțe care nu sunt eligibile în baza articolului 20 pot primi autorizarea de a participa la procedurile de atribuire a contractelor de achiziții sau subvenții finanțate de Comunitate în urma unei cereri întemeiate din partea statelor ACP respective. Statele ACP respective furnizează de fiecare dată Comisiei informațiile necesare pentru a se putea decide cu privire la derogarea respectivă, acordându-se atenție deosebită: (a) poziției geografice a statului ACP respectiv; (b) competitivității contractanților, furnizorilor și consultanților din statele membre și statele ACP; (c) necesității de evitare a creșterilor excesive a costurilor necesare executării contractului; (d) dificultăților sau întârzierilor de transport datorate termenelor de livrare sau altor probleme asemănătoare; (e) tehnologiei celei mai corespunzătoare și adecvate condițiilor locale; (f) cazurilor de extremă urgență; (g) disponibilității de produse și servicii pe piețele relevante. (2) În cazul proiectelor finanțate din facilitatea de investiție, se aplică normele Băncii privind achizițiile.”; (t) articolul 24 se înlocuiește cu următorul text: „Articolul 24 Punerea în aplicare prin contracte în regie proprie (1) În cazul contractelor în regie proprie, programele și proiectele se aplică prin intermediul agențiilor sau serviciilor publice sau cu participație publică ale statului sau statelor ACP în cauză sau de persoana juridică responsabilă cu executarea acestora. (2) Comunitatea contribuie la cheltuielile serviciului în cauză prin acordarea de echipamente și/sau materiale de care acesta nu dispune și/sau de resurse care permit recrutarea personalului suplimentar necesar, și anume experți din statele ACP în cauză sau alte state ACP. Contribuția Comunității acoperă numai costurile acumulate de măsurile suplimentare și cheltuielile temporare de executare și care se limitează strict la cerințele programelor și proiectelor în cauză. (3) Programele de executare a operațiunilor în regie proprie trebuie să respecte normele, procedurile și documentele standard comunitare stabilite de Comisie și aplicabile la data aprobării programelor respective.”; (u) articolul 26 se înlocuiește cu următorul text: „Articolul 26 Tratamentul preferențial (1) Se iau măsuri privind încurajarea unei participări cât mai ample a persoanelor fizice și juridice din statele ACP la executarea contractelor finanțate de Fond pentru a permite optimizarea resurselor fizice și umane ale statelor respective. În acest scop: (a) pentru contractele de lucrări cu valoare mai mică de 5 000 000 EUR, ofertanții din statele ACP beneficiază, cu condiția ca cel puțin un sfert din capital și personalul de conducere să fie originar dintr-unul sau mai multe state ACP, de o preferință de 10 % în cazul în care se compară oferte de calitate economică, tehnică și administrativă echivalentă; (b) pentru contractele de furnizare de bunuri, indiferent de valoarea acestora, ofertanții din statele ACP care propun livrări originare din statele ACP pentru cel puțin 50 % din valoarea contractului beneficiază de o preferință de 15 %, în cazul în care se compară oferte de calitate economică, tehnică și administrativă echivalentă; (c) pentru contractele de prestări de servicii, în cazul în care se compară oferte de calitate economică, tehnică și administrativă echivalentă, preferința se acordă: (i) experților, instituțiilor sau întreprinderilor sau societăților de consultanță din statele ACP având competența necesară; (ii) ofertelor depuse de întreprinderi din state ACP, individuale sau dintr-un consorțiu cu parteneri europeni și (iii) ofertelor depuse de ofertanți europeni împreună cu subcontractanți sau experți ACP; (d) în cazul în care se prevede subcontractarea, ofertanții acceptați oferă prețul preferențial persoanelor fizice, societăților și întreprinderilor din statele ACP în măsură să execute contractul solicitat în condiții similare și (e) statul ACP poate să acorde ofertanților potențiali, în invitația de participare la licitație, asistență din partea societăților, întreprinderilor, experților sau consultanților naționali ai altor state ACP, selectați de comun acord. Respectiva cooperare poate lua forma unei asociații în participațiune, a unui subcontract sau a formării la locul de muncă a personalului în curs de angajare. (2) În cazul în care doi ofertanți sunt considerați echivalenți pe baza criteriilor menționate anterior, prețul preferențial se acordă: (a) ofertantului unui stat ACP sau (b) în cazul în care nu există un astfel de ofertant, atunci se acordă ofertantului care: (i) permite utilizarea în condițiile cele mai bune a resurselor fizice și umane ale statelor ACP; (ii) oferă cele mai multe posibilități de subcontractare pentru societățile, firmele sau persoanele fizice din statele ACP sau (iii) este un consorțiu de persoane fizice, societăți și firme din state ACP și din Comunitate.”; (v) la capitolul 6, titlul se înlocuiește cu următorul text: „AGENȚI ÎNSĂRCINAȚI CU GESTIONAREA ȘI EXECUȚIA RESURSELOR PROVENITE DIN FOND”; (w) articolul 34 se înlocuiește cu următorul text: „Articolul 34 Comisia (1) Comisia se ocupă de execuția financiară a operațiunilor efectuate cu resurse din Fond, cu excepția facilității de investiție și a subvențiilor la rata dobânzii, utilizând următoarele metode principale de gestiune: (a) gestiune centralizată; (b) gestiune descentralizată. (2) De regulă, execuția financiară a resurselor din Fond de către Comisie este descentralizată. În acest caz, atribuțiile de execuție sunt îndeplinite de statele ACP în conformitate cu articolul 35. (3) Pentru a efectua execuția financiară a resurselor Fondului, Comisia își deleagă competențele executive în cadrul propriilor departamente. Comisia înștiințează statele ACP și Comitetul ACP-CE de cooperare pentru finanțarea dezvoltării cu privire la delegarea atribuțiilor.”; (x) articolul 35 se înlocuiește cu următorul text: „Articolul 35 Responsabilul național cu autorizarea finanțării (1) Guvernul fiecărui stat ACP numește un responsabil național cu autorizarea finanțării care să îl reprezinte în toate operațiunile finanțate din resursele Fondului gestionat de Comisie și de Bancă. Responsabilul național cu autorizarea finanțării numește unul sau mai mulți responsabili naționali adjuncți cu autorizarea finanțării care să îl înlocuiască atunci când acesta nu își poate îndeplini atribuțiile, comunicând Comisiei această desemnare. Ori de câte ori sunt îndeplinite condițiile privind capacitatea instituțională și buna gestiune financiară, responsabilul național cu autorizarea finanțării poate delega funcțiile privind aplicarea programelor și proiectelor respective organismului competent din cadrul administrației naționale. Responsabilul național cu autorizarea finanțării comunică Comisiei acest lucru. Atunci când Comisia constată existența unor probleme în desfășurarea procedurilor legate de gestionarea resurselor Fondului, aceasta împreună cu responsabilul național cu autorizarea finanțării ia toate contactele necesare pentru remedierea situației și, după caz, ia toate măsurile adecvate. Responsabilul național cu autorizarea finanțării își asumă responsabilitatea financiară numai pentru atribuțiile de execuție care i-au fost încredințate. În cazul în care resursele Fondului sunt gestionate descentralizat sau în baza oricărei competențe suplimentare care ar putea fi acordată de Comisie, responsabilul național cu autorizarea finanțării: (a) este responsabil cu planificarea, coordonarea, monitorizarea regulată, revizuirile anuale, la mijlocul și la sfârșitul termenului de punere în aplicare a cooperării și coordonarea cu finanțatorii; (b) în strânsă colaborare cu Comisia, este responsabil cu pregătirea, prezentarea și evaluarea programelor și proiectelor; (c) pregătește dosarele de licitație și, după caz, documentația pentru cereri de oferte; (d) prezintă Comisiei spre aprobare dosarele de licitație și, după caz, documentația pentru cereri de oferte, înainte de lansarea invitațiilor de participare la licitație și, după caz, la cereri de oferte; (e) în strânsă cooperare cu Comisia, lansează invitații de participare la licitație și, după caz, cereri de oferte; (f) primește ofertele și trimite Comisiei copii ale ofertelor; prezidează deschiderea ofertelor și decide rezultatele examinării acestora în perioada de valabilitatea a ofertelor, având în vedere timpul necesar aprobării contractelor; (g) invită Comisia la deschiderea ofertelor și și comunică Comisiei rezultatele examinării ofertelor pentru atribuirea contractelor și subvențiilor; (h) prezintă Comisiei spre aprobare contractele, programele estimative și orice acte adiționale la acestea; (i) semnează contractele și actele adiționale aprobate de Comisie; (j) eliberează și autorizează cheltuieli în limitele fondurilor care i-au fost încredințate și (k) pe perioada operațiunilor de execuție, ia toate măsurile de adaptare necesare pentru asigurarea unei bune execuții a programelor sau proiectelor din punct de vedere economic și tehnic. (2) Pe perioada executării operațiunilor și în conformitate cu cerința de a informa Comisia, responsabilul național cu autorizarea finanțării decide cu privire la: (a) ajustări detaliate și modificări tehnice ale programelor și proiectelor în măsura în care acestea nu afectează soluția tehnică adoptată și rămân în limitele rezervei pentru ajustări astfel cum se prevede în acordul de finanțare; (b) schimbări ale amplasamentului pentru programele și proiectele cu unități multiple, în cazul în care acestea se justifică din punct de tehnic, economic sau social; (c) impunerea sau scutirea de penalități de întârziere; (d) acte privind liberarea garanțiilor; (e) achiziția de mărfuri, indiferent de originea acestora, pe piața locală; (f) folosirea echipamentelor și a utilajelor de construcție care nu sunt originare din statele membre sau din statele ACP, cu condiția să nu existe producție de echipamente și utilaje comparabile în statele membre sau statele ACP; (g) subcontractări; (h) acceptarea finală, cu condiția ca prezenței Comisiei la acceptarea provizorie, avizarea proceselor-verbale corespunzătoare și după caz, prezența sa la acceptarea finală, în special în cazul în care amploarea rezervelor formulate la acceptarea provizorie necesită lucrări suplimentare majore și (i) cooptarea consultanților și a altor experți în asistență tehnică.”; (y) articolul 36 se înlocuiește cu următorul text: „Articolul 36 Șeful delegației (1) Comisia este reprezentată în fiecare stat ACP sau în fiecare grupare regională care solicită acest lucru în mod expres de o delegație sub autoritatea unui șef de delegație, cu aprobarea statului sau statelor ACP în cauză. Se iau măsuri adecvate de fiecare dată când este numit un șef de delegație pentru un grup de state ACP. Șeful de delegație reprezintă Comisia în toate domeniile de competență și în toate domeniile de activitate ale acesteia. (2) Șeful delegației este principalul punct de contact pentru statele ACP și organismele sau organizațiile eligibile pentru sprijin financiar în temeiul acordului. Șeful delegației cooperează și lucrează în strânsă colaborare cu responsabilul național cu autorizarea finanțării. (3) Șeful delegației primește instrucțiunile și competențele delegate necesare pentru a facilita și accelera operațiunile finanțate în temeiul acordului. (4) Șeful delegației informează în mod regulat autoritățile naționale cu privire la activitățile comunitare care pot avea o incidență directă asupra cooperării dintre Comunitate și statele ACP.”; (z) articolul 37 se înlocuiește cu următorul text: „Articolul 37 Plăți (1) În vederea efectuării plăților în moneda națională a statelor ACP, se deschid conturi în moneda națională a statelor membre sau în euro în fiecare stat ACP de către și în numele Comisiei, într-o instituție financiară națională publică sau semi-publică desemnată de comun acord de statul ACP și de Comisie. Instituția exercită funcțiile de agent plătitor național. (2) Agentul plătitor național nu este remunerat pentru serviciile efectuate și nu plătește dobândă pentru fondurile depuse. Comisie reaprovizionează conturile locale în moneda unuia dintre statele membre sau în euro, pe baza estimărilor cerințelor de numerar, care se fac cu suficient timp în avans încât să se evite nevoia de prefinanțare a statelor ACP și plățile efectuate cu întârziere. (3) (eliminat) (4) Comisia efectuează plățile în conformitate cu normele stabilite de Comunitate și de Comisie, după ce cheltuielile au fost lichidate și autorizate de responsabilul național cu autorizarea finanțării. (5) (eliminat) (6) Procedurile de lichidare, autorizare și plată a cheltuielilor trebuie încheiate în termen de 90 de zile de la data scadenței plății. Responsabilul național cu autorizarea finanțării procesează și transmite autorizația de plată șefului delegației cel târziu cu 45 de zile înainte de scadență. (7) Reclamațiile privind întârzierile de plată sunt în sarcina statului sau statelor ACP în cauză și respectiv a Comisiei din resursele proprii, fiecare pentru partea de întârziere de care este responsabil, în conformitate cu procedurile menționate anterior.”